ב־2018 ספג ראש הממשלה בנימין נתניהו הרעת תנאים משמעותית: החל מה־1.1 הוא נאלץ לשלם מס על אחזקת ביתו הפרטי בקיסריה, זאת בעקבות החלטת בג"ץ שקיבל את טענתם של עורכי הדין שחר בן מאיר ויצחק אבירם, כי הכסף שהמדינה מוציאה על אחזקת הבית הוא הטבה לעובד החייבת במס.

על פי פרסומים, הוצאות הווילה בקיסריה בשנה שעברה עלו למדינת ישראל בין 20 ל־25 אלף שקלים בחודש. אלא שמאחר ונתניהו משתמש בביתו הפרטי גם לצורכי עבודה, נקבע כי רק כמחצית הסכום הזה ייחשב לו כהטבה. מאחר ונתניהו נמצא במדרגת השכר הגבוהה ביותר (שכר הברוטו שלו הוא 49,554 שקל בחודש) הוא משלם על אותם עשרת אלפים שקל הטבה מס של 47 אחוז - כלומר, כ־5,000 שקל מדי חודש.

זוהר: "שמעתי על הנושא מלשכת נתניהו, לא כמשהו רשמי אלא כבדרך אגב. מיד אמרתי להם שאני הולך על זה וכמובן שאנשיו בירכו על כך"

אלא שכעת מבקש יו"ר ועדת הכנסת ח"כ מיקי זוהר, חבר מפלגתו של ראש הממשלה, לבטל את המס. זוהר הכין הצעת חוק שתוגש בשבועות הקרובים, הקובעת כי ראש הממשלה יושווה לנשיא וכי גם הוא ייהנה מפטור מלא מתשלום מס על שירותים והטבות שהוא מקבל מהמדינה. אם ההצעה של זוהר תעבור, צפוי נתניהו לזכות לעליית שכר נטו של כ־8,000 שקל בחודש - 5,000 בגין הפטור על אחזקת הבית בקיסריה ועוד כ־3,000 מהפטור על אחזקת הרכב.

"יש לא מעט סיבות שבגללן נתניהו בפרט וכל ראש ממשלה אחר שייבחר בהמשך, חייב לקבל את ההטבה הזאת", טוען זוהר. "אין לי ספק שאזרחי ישראל רוצים שראש הממשלה שלהם יהיה פנוי במאה אחוז לעבודתו למען המדינה מבלי שיצטרך לדאוג לעתידו הכלכלי. לא הגיוני שהאיש יתקוף בסוריה, יפעל לביטול הסכם הגרעין, יטוס לפוטין לקדם את יחסינו עם רוסיה ובתמורה לכך יזכה לשכר מעליב של כ־15 אלף שקל נטו – שכר שמלצרים שעובדים במשמרות כפולות יכולים לעבור אותו. זו תעודת עניות למדינת ישראל״.

15 אלף שקל בחודש זה נטו אמיתי, כמעט בלי הוצאות מחיה - בשונה לגמרי מכלל אזרחי ישראל שאתה בטוח כל כך בעמדתם.

"יש לראש הממשלה גם הוצאות אישיות שהן לא ממומנות ומעל הכל, אני משוכנע שאין כמעט אזרח שיאמר שהוא רוצה שראש הממשלה ירוויח 15 אלף שקל נטו, לא משנה כמה הוצאות יש לו".

איך נולד בכלל הרעיון?

"שמעתי על הנושא מלשכת ראש הממשלה. לא כמשהו רשמי אלא כבדרך אגב, שמעתי את האנשים שם מדברים על שכר רה"מ, אז התערבתי בשיחה. מייד אמרתי להם שאני הולך על זה וכמובן שאנשיו אמרו שזה דבר מבורך".

אז לא מדובר בניסיון חנופה מצידך?

"אני לא חושב שזה מסוג הדברים שגורמים לראש הממשלה להעריך אותך יותר בגללם. ראש הממשלה מעריך אותי על דברים שעשיתי למען המפלגה שלנו. אני מצפה להערכה רק מהציבור ובמקרה הזה אני באמת בטוח שאקבל אותה".